L´Orgull Gandia 2018 posa l´accent en la cultura
23 maig 2018

## L´Orgull Gandia 2018 posa l´accent en la cultura23 maig 2018Última actualització: 14 juliol 2025

![](../gestion/img/AO__1250-copia.jpg)  
  

La **vicealcaldessa i regidora de Diversitat, Lorena Milvaques**, acompanyada del **president de la Asociación Poliqroma i representant del web** [**www.comunitatgay.com**](http://www.comunitatgay.com)**, Daniel Ardid**, ha donat a conèixer aquest matí la programació de la Gandia Pride, Orgull Gandia 2018. La Festa de la Diversitat lgtbi tindrà lloc del 4 al 9 de juny.

_“Volem mostrar Gandia com una ciutat orgullosa de la seua diversitat, en aquest cas lgtbi. Independentment de les accions i campanyes reivindicatives, en molts àmbits, que realitzem al llarg de l’any, en l’Orgull Gandia donem visibilitat al carrer a un col·lectiu que no exigeix acceptació, sinó que mereix respecte, com a una part més d’una societat plural i diversa. On la diferència de ser, amar o sentir, mai pot ser motiu d’odi i violència, sinó d’orgull”_, ha destacat Milvaques.

Front a altres models d’Orgull de ciutats veïnes, més festívols o reivindicatius, i totalment respectables, a Gandia també es vol posar l’accent a la visibilitat lgtbi a través de la cultura: Amb activitats a les nostres biblioteques, tan infantils com a un públic més major, cinema, exposicions, art urbà, activitats al carrer, tertúlies literàries, recitals poètics, a través de la música...

Una programació que ha sigut el resultat del treball conjunt del Departament de Diversitat de l’Ajuntament de Gandia i el Consell de la Diversitat, a través d’un grup de treball en el que han estat molt implicades les associacions **Policroma i Dret a Ser** i el web **comunitatgay.com**, que també han organitzat dos dels actes. _“Vull agrair-los públicament la seua implicació”_.

L’Orgull Gandia 2018 també ha estat, com bona part de les polítiques que plantegen des de l’àrea d’Igualtat, Diversitat i Polítiques Inclusives una programació transversal que ha implicat altres departaments com el de Comerç, el de Cultura, Biblioteques de Gandia o el de Polítiques Amb la Ciutadania. També hi han col·laborat: el Consell dels Joves de Gandia, la Cooperativa de Comerciants del Centre Històric, l’Associació d’Hostaleria del Centre Històric-Raval-Prado, la Falla Sant Josep Raval, el col·lectiu Lambda València, el Palau Ducal dels Borja, Saforíssims, Societat Literària, La Casa Calba i el Campus de Gandia de la UPV.

**Programació**

**Divendres 25 de maig**

18 h – **BIBLIOTECA DE COLORS**. Contacontes per la Diversitat, a càrrec del col·lectiu Lambda València. Lloc: Biblioteca de Benipeixcar.  
Organitza: Departament de Diversitat de l’Ajuntament de Gandia. Col·labora: Institut Municipal d’Arxius i Biblioteques (IMAB).

**Dilluns 4 de juny**

19.30 h - Inauguració **EXPOSICIÓ “DONANT LA CARA. UN PASSEIG PER LA DIVERSITAT”**, del col·lectiu Lambda València.  Lloc: Campus de Gandia de la Universitat Politècnica de València.

El col·lectiu Lambda València ens proposa diferents itineraris a seguir amb referents positius lgtbi.

Organitza: Departament de Diversitat de l’Ajuntament de Gandia. Col·labora: Col·lectiu Lambda València i el Comitè d’Igualtat del Campus Gandia de la UPV.

**Dimarts 5 de juny**

19 i 22.30 h – **CINE POT ESPECIAL LGTBI: _Call me by your name_** (_Llámame por tu nombre_). Òscar 2017 al Millor Guió Adaptat. 4 nominacions,  incloent-hi Millor Pel·lícula i Actor (Chalamet). Itàlia (2017), 130’. V.O. Dir: Luca Guadagnino.

Lloc: Teatre Serrano, Sala B. Preu entrada: 4 €. Reduït: 3 €. Venda anticipada a la Casa de Cultura i a Instanticket.

Organitza: Àrea de Cultura de l’Ajuntament de Gandia. Teatre Serrano. Col·labora: Departament de Diversitat de l’Ajuntament de Gandia.

**Dimecres 6 de juny**

12 h – Visita al **MURAL sota el lema “L’AMOR CONQUISTARÀ L’ODI”**, que es pintarà, dins del programa municipal d’art urbà Serpis Urban Project. (**Hi ha una errada al programa, ja que finalment s’ha canviat la ubicació prevista i s’anunciarà en els pròxims dies**)

Organitza: Departament de Diversitat de l’Ajuntament de Gandia. Col·labora: Departament d’Educació i Pinturas Mondúber.

13 h – Visita a la **SECCIÓ “LLIBRES I DIVERSITAT”**. El fons bibliogràfic de temàtica LGTBI de les biblioteques de Gandia es mostrarà durant tota la setmana a la Biblioteca Central de Gandia.

Organitza: Departament de Diversitat de l’Ajuntament de Gandia. Col·labora: Biblioteques de Gandia.

**Dijous 7 de juny**

21 h –**VEUS PER LA DIVERSITAT. Recital poètic i musical** **de Saforíssims Societat Literària**. Amb acompanyament musical d’**Andrea & Àlex**. Lloc: plaça Major. (Amb **micròfon obert** per a qui vulga participar-hi, prèvia inscripció saforissims@gmail.com)

Organitza: Departament de Diversitat de l’Ajuntament de Gandia. Col·labora: Saforíssims, Societat Literària.

22 h – **ENCESA DE LLUMS DE L’ARC DE SANT MARTÍ,** a la façana de l’Ajuntament de Gandia. Lloc: plaça Major. Organitza: Departament de Diversitat de l’Ajuntament de Gandia.

22.05 h – **Ruta DESTAPA’T PER LA DIVERSITAT LGTBI,** pels bars i restaurants del Centre Històric, Raval i Prado.

Organitza: Departament de Diversitat de l’Ajuntament de Gandia. Col·labora: Departament de Comerç, Associació d’Hostalers del CH-Raval-Prado i Cooperativa de Comerciants del Centre Històric.

Aquesta és una de les novetats d’enguany, la implicació del Departament de Comerç, que dirigeix la **regidora Alícia Izquierdo**. I és que s’ha volgut donar visibilitat als carrers del centre amb els cartells de l’Orgull, però els comerços també s’hi implicaran mostrant els cartells i repartint el programa als clients. D’igual manera, els hostalers també lluiran la bandera de l’Arc de Sant Martí a les seues tapes.

**Divendres 8 de juny**

21.30 h – Projecció de **curtmetratges especial LGTBI MOSTRA’T GANDIA**.

_“Es tracta d’un projecte cultural amb el qual volem llançar un missatge d’igualtat i de respecte en la diversitat. Mitjançant els curtmetratges, exposem diverses qüestions relacionades amb la diversitat afectiu-sexual, familiar i de gènere. Des de la pròpia acceptació, les conseqüències de la visibilització, el rebuig social i/o familiar, fins als estereotips que alimenten la discriminació. Mostrem realitats que ens envolten i sobre les quals cal reflexionar i debatre per avançar cap a una societat respectuosa”_, ha assenyalat el responsable de Poliqroma qui ha avançat els títols que s’hi projectaran: “Mai”, de Marta González; “Ratas”, de Jota Linares, amb l’actriu Macarena Gómez; “Desanimado”, d’Emilio Martí; “El Mundo entero”, de Julián Quintanilla i amb l’actuació brillant de Loles León; “No soy él”, de Sandra Guedev, “El POLIAMOR explicado para madres y abuelas”, de Roberto Pérez i “Mi hermano”, de Miguel Lafuente.

Tindrà lloc al Jardí de la Casa de la Marquesa i l’entrada és gratuïta.

Organitza: Asociación Poliqroma. Col·labora: Departament de Cultura, Departament de Diversitat i el Consell dels Joves de Gandia.   

**Dissabte 9 de juny**

11 a 13 h / 18 a 20 h – **DESMUNTANT ELS GÈNERES**. Espectacle-tallers interactius. Lloc: passeig de les Germanies (davant la Casa de la Marquesa) / plaça Escola Pia.

Organitza: Departament de Diversitat de l’Ajuntament de Gandia. Col·labora: lacasacalba.org.

19 h – **COL·LOQUI LITERARI LGTBI**

_“Pensem en les lletres com a una ferramenta per a mostrar la realitat lgtbi. S’hi parlarà de literatura lgtbi, de les editorials compromeses i de l’experiència dels escriptors i escriptores”_, ha anunciat Ardid.

A càrrec dels escriptors i les escriptores: Fran Roselló, Guillem Montoro, Mila Martínez i Clara Asunción. Modera: Daniel Ardid. Lloc: Pati d’Armes del Palau Ducal dels Borja.

   
Organitza: Asociación Poliqroma, Associació Dret A Ser, www.comunitatgay.com i Departament de Diversitat. Col·labora: Palau Ducal dels Borja. 

23.30 h – **GRAN** **FESTA FINAL GANDIA PRIDE. ORGULL GANDIA 2018**. Amb l’actuació de: **LA PROHIBIDA, La Sanguinelli,**  **Les gogós: Tiffany Mars** i **La Divineny.** I els **DJ's Michael G** i **Elegant**. Lloc: plaça de Sant Josep.  
Organitza: Departament de Diversitat de l’Ajuntament de Gandia. Col·labora: Associació Cultural Falla Plaça Sant Josep-Raval i Consell dels Joves de Gandia 

**ALTRES ACTIVITATS**

Tot i que l’Orgull Gandia va del 4 al 9 de juny, la programació en realitat continua durant els mesos de juny i juliol:

**Dijous 28 de juny**

**12.00 h ACTE INSTITUCIONAL** amb motiu del **DIA INTERNACIONAL DE L’ORGULL LGTBI.** Hissada de bandera de l’arc de sant Martí i lectura del Manifest reivindicatiu. Lloc: Façana de l’Ajuntament de Gandia.  
Organitza: Departament de Diversitat de l’Ajuntament de Gandia

**EXPOSICIÓ _HOMOALPHABET_, de Ricard Huerta**

*   **Dissabte, 23 de Juny (Nit de Sant Joan)**

19.30 h – Inauguració de l’**EXPOSICIÓ “HOMOALPHABET”**, de Ricard Huerta. Del 23 de juny al 14 de juliol. Lloc: Sala Municipal d’Exposicions Coll Alas.

*   **Dissabte, 30 de juny**

19.30 h **VISITA DINAMITZADA A L’EXPOSICIÓ “HOMOALPHABET”**

“_I will survive_. Els videoclips de la nostra vida LGTB”. Cada assistent podrà triar el seu videoclip preferit per tal d’anar visitant els diferents espais de l’exposició, amb comentaris de l’artista i explicacions d’especialistes en temàtiques lgtb.

Organitza: Departament de Cultura. Col·labora: Departament de Diversitat

*   **Dissabte 7 de juliol**

19.30 h **TAULA REDONA AMB CINEMA**. Projecció de la **pel·lícula “IGNASI M”**, de Ventura Pons. Amb activistes LGTB de la Safor i altres convidats, que conversaran sobre qüestions actuals de diversitat.  Lloc: Sala Municipal d’Exposicions Coll Alas.  
Organitza: Departament de Cultura. Col·labora: Departament de Diversitat.

*   **Dissabte 14 de juliol**

19.30 h **CONFERÈNCIA, _PERFORMANCE_, PRESENTACIÓ DE LLIBRE I TANCAMENT EXPOSICIÓ.** Lloc: Sala Municipal d’Exposicions Coll Alas

\- “L’Homofòbia en la Història” Conferència a càrrec del professor Germán Navarro Espinach, Catedràtic d’Història Medieval de la Universidad de Zaragoza.

\- Presentació del llibre “HomoAlphabet Gandia” (Es regalarà un llibre dels que conformen la instal·lació a cada assistent a l’acte).

\- _Performance_ “Fora de l’armari hi ha una altra vida”.

Organitza “HOMOALPHABET”: Departament de Cultura i Ricard Huerta. Col·labora: Departament de Diversitat.

Finalment, Milvaques ha reiterat l’agraïment al treball de les associacions lgtbi i altres departaments i col·lectius socials, culturals i entitats implicades en aquesta programació. I ha desitjat que la ciutadania gaudisca d’aquesta proposta modesta _“que, repetisc, busca donar visibilitat a un col·lectiu que, malauradament, encara hui pateix en silenci rebuig social, menyspreu, quan no violència... A Gandia estem orgullosos d’elles i d’ells. Perquè volem ser una ciutat plural, que faça de la seua diversitat un motiu d’orgull i riquesa. I com diu el lema del mural que ho recordarà: “L’amor conquistarà l’odi””_.